Venstres folketingsmedlem Torsten Schack Pedersen er blevet genvalgt som folketingskandidat for Venstre i Thisted-kredsen.

Valget skete uden modkandidat mandag aften. - Jeg er stolt over tilliden fra Venstre-medlemmerne i Thy og på Mors. Jeg ser frem til at fortsætte mit arbejde for området og for den liberale sag, siger Torsten Schack Pedersen. Formand for Venstres kandidatbestyrelse i Thisted-kredsen, Lars Steffensen, siger om genvalget af Torsten Schack Pedersen: - Torsten har været vores folketingsmedlem de sidste syv år. Vi har altid haft et godt og tæt samarbejde. Det ser jeg frem til at fortsætte til gavn for Venstre og til gavn for Thy- og Morsingboerne.